**Δομή Προγράμματος Καλλιέργειας Δεξιοτήτων**

|  |  |
| --- | --- |
| Εργαστήριο | Περιγραφή δραστηριοτήτων |
| Τίτλος εργαστηρίου    **Το επάγγελμα των ονείρων μου** | Στο πρώτο Εργαστήριο, οι μαθητές/τριες γνωρίζουν τα σύγχρονα και τα μελλοντικά επαγγέλματα με τις καλύτερες προοπτικές στην αγορά εργασίας. Επίσης, προσκαλούνται να επεξεργαστούν και να επιλέξουν ένα πιθανό μελλοντικό  επάγγελμα. Παράλληλα μαθαίνουν ορισμένες βασικές μορφές εργασίας.  Φύλλα Εργασίας:  Το μελλοντικό μου επάγγελμα  Μορφές εργασίας: Εξαρτημένη εργασία ή αυτοαπασχόληση; |
| Τίτλος εργαστηρίου  **Ανακαλύπτω τον εαυτό μου** | Στο δεύτερο Εργαστήριο, οι μαθητές/τριες έρχονται σε επαφή με τον εαυτό τους «ξαναγνωρίζοντας» στοιχεία της προσωπικότητάς τους και τα δυνατά σημεία του χαρακτήρα τους. Με αυτόν τον τρόπο χτίζουν τα θεμέλια πάνω στα οποία θα δομηθεί η επαγγελματική τους σταδιοδρομία και η χρηματοοικονομική τους εκπαίδευση.  Φύλλα Εργασίας:  Θετικές φράσεις/λέξεις που με συνοδεύουν  Αξιολογώ τα δυνατά μου σημεία |
| Τίτλος εργαστηρίου  **Εγώ και το υποστηρικτικό μου δίκτυο** | Στο εργαστήριο αυτό, οι μαθητές/τριες καθοδηγούνται και υποστηρίζονται να «οπτικοποιήσουν» τη ζωή τους, όπως την αντιλαμβάνονται αλλά και μέσα από τις σχέσεις τους με τους σημαντικούς άλλους. Έτσι, τους δίνεται η δυνατότητα να συνειδητοποιήσουν και να ορίσουν το ανθρώπινο δίκτυο που εν δυνάμει τους υποστηρίζει στα βήματά τους προς την προσωπική τους ανάπτυξη και ευημερία.  Φύλλο Εργασίας:  Το δικό μου δέντρο |
| Τίτλος εργαστηρίου  **Δικαιώματα και υποχρεώσεις** | Συνδέοντας αμφίδρομα το άτομο με την κοινωνία και την αγορά εργασίας, το Εργαστήριο αυτό επιχειρεί να κινητοποιήσει και να ευαισθητοποιήσει τους μαθητές/τριες προκειμένου να κατανοήσουν τα δικαιώματα και τις υποχρεώσεις που έχουν τόσο απέναντι στο κοινωνικό σύνολο όσο στον μελλοντικό εργασιακό του χώρο. Επίσης, τους/τις μαθαίνει τις έννοιες της εργασία, της εργασιακής σύμβασης και των συλλογικών συμβάσεων εργασίας.  Φύλλα Εργασίας:  Εργασιακές έννοιες, δικαιώματα και υποχρεώσεις  Συμφωνείτε ή διαφωνείτε; |
| Τίτλος εργαστηρίου  **Αποκτώντας το πρώτο μου εισόδημα** | Το Εργαστήριο επιδιώκει να βοηθήσει τους μαθητές/τριες να κατανοήσουν την έννοια του εισοδήματος και τους παράγοντες που το επηρεάζουν, αναπτύσσοντας τις απαραίτητες χρηματοοικονομικές γνώσεις και δεξιότητες, καθώς και μια κριτική ματιά σε ό,τι αφορά στις οικονομικές συναλλαγές και τα διαφορετικά είδη εισοδήματος.  Φύλλα Εργασίας:  Βρες το σωστό εισόδημα  Εκκαθάριση Μισθοδοσίας |
| Τίτλος εργαστηρίου  **Δανείζομαι σωστά** | Στο Εργαστήριο αυτό, οι μαθητές/τριες γνωρίζουν τα πιο γνωστά είδη δανείου, καθώς και έννοιες όπως ο τόκος και το ετήσιο επιτόκιο. Επίσης, εξοικειώνονται με το χρηματοοικονομικό εργαλείο του δανεισμού και, ενδυναμώνοντας την κριτική τους σκέψη, εξασκούνται στη διάκριση μιας καλής από μια κακή δανειακή σύμβαση, μαθαίνοντας τα «μυστικά» του σωστού δανεισμού.  Φύλλο Εργασίας:  Σωστοί τρόποι δανεισμού |
| Τίτλος εργαστηρίου  **Διεκδικώντας το όνειρο** | Το Εργαστήριο καθοδηγεί τους μαθητές/τριες να εξερευνήσουν τις διάφορες μορφές επιχειρηματικότητας και τους δίνει την ευκαιρία να γίνουν για μία ώρα «νέοι/ες επιχειρηματίες», οραματιζόμενοι τις δικές τους ιδέες και τους τρόπους που αυτές θα υλοποιηθούν. Επίσης, αντιλαμβάνονται ότι η επιχειρηματικότητα δεν στηρίζεται μόνο σε μια ιδέα, αλλά απαιτεί ένα σύνολο δεξιοτήτων και γνώσεων. Τέλος, συνειδητοποιούν την αναγκαιότητα της δικτύωσης και μαθαίνουν να καταρτίζουν το δικό τους επιχειρηματικό σχέδιο (business plan).  Φύλλα Εργασίας:  Υλοποιώντας την επιχειρηματική μου ιδέα  Τα είδη των επιχειρήσεων |

**Περιγραφή βασικού θεωρητικού πλαισίου υποστήριξης του προγράμματος**

Βασισμένος στη διεθνή και εγχώρια βιβλιογραφία, ο Οδηγός για τον/την εκπαιδευτικό, στον οποίο περιλαμβάνονται τα φύλλα εργασίας, προσφέρει με επιστημονικό τρόπο και σύγχρονη παιδαγωγική προσέγγιση, απαραίτητες γνώσεις επαγγελματικού προσανατολισμού και χρηματοοικονομικών δεξιοτήτων. Τα εφόδια αυτά συμβάλλουν στην αυτοδυναμία των εφήβων μαθητών και μαθητριών, για τη μελλοντική τους επαγγελματική σταδιοδρομία και την κοινωνικοοικονομική τους **ευημερία**, ως **υπεύθυνοι** εργαζόμενοι και ενεργοί **πολίτες**.

Για τον παραπάνω στόχο και μετά από διεξοδική έρευνα, ο Οδηγός προτείνει μια σειρά από σύγχρονους εργασιακούς τομείς και επαγγέλματα με σημαντικές προοπτικές στην **αγορά εργασίας** του «αύριο». Σε ένα όχι και τόσο μακρινό μέλλον, οι σημερινοί μαθητές/τριες, αυριανοί νεαροί και νεαρές ενήλικες, θα κληθούν να αναλάβουν με υπευθυνότητα τη ζωή τους και φυσικά τη διαχείριση των οικονομικών τους. Σε αυτή τη μετάβαση και για την καλύτερη δυνατή προετοιμασία τους, έχει επιστημονικά αναδειχθεί ο σημαντικός ρόλος του **χρηματοοικονομικού αλφαβητισμού**.

**Ερευνητικά δεδομένα** επισημαίνουν ότι οι νέοι και νέες που δεν έχουν μάθει να διαχειρίζονται τα οικονομικά τους τείνουν να έχουν μια λιγότερο υπεύθυνη στάση απέναντι στη ζωή, να αποκτούν επιβλαβείς οικονομικές συνήθειες, όπως ο τζόγος ή οι υπέρμετρες σπατάλες, ενώ λόγω της οικονομικής τους αδυναμίας, συχνά εμπλέκονται σε συγχωνευτικές και εξαρτητικές σχέσεις. Αντίθετα, οι νέοι και νέες με χρηματοοικονομικές γνώσεις και δεξιότητες, οργανώνουν καλύτερα τη ζωή τους και ανταπεξέρχονται στις αντιξοότητες, διεκδικούν τους στόχους και τα όνειρά τους και είναι πιο αυτοδύναμοι/ες αναζητώντας ισότιμες σχέσεις. (ΟΟΣΑ, 2020; National Financial Educators Council, 2021; Investopedia, 2022)

Συμβαδίζοντας με τις σύγχρονες επιστημονικές αντιλήψεις, η **παιδαγωγική βάση** του Οδηγού στηρίζεται στην **ενεργή συμμετοχή** εκπαιδευτικών και μαθητών/τριών διαμορφώνοντας ένα **δυναμικό περιβάλλον μάθησης**. Ο Οδηγός που αναπτύχθηκε για το συγκεκριμένο Εργαστήριο Δεξιοτήτων βασίστηκε στις αρχές της **θετικής ψυχολογίας**, της εμπειρικής, βιωματικής και συνεργατικής μάθησης, της **συμπερίληψης**, του σεβασμού της **διαφορετικότητας** και της **ισονομίας**. Κάθε Εργαστήριο αποτελείται από μια σειρά δραστηριοτήτων, οι οποίες συμπεριλαμβάνουν φύλλα εργασίας και ερωτήσεις αναστοχασμού, μέσα από τον οποίο οι μαθητές και οι μαθήτριες πρωταγωνιστούν στη μαθησιακή διεργασία.

Επίσης, έχουμε ετοιμάσει την ακόλουθη φόρμα «**Εκδήλωσης ενδιαφέροντος**» για τη συμμετοχή των εκπαιδευτικών σε ενημερωτικές συναντήσεις για τον Οδηγό και την αποτελεσματικότερη αξιοποίησή του στην τάξη:

*Εάν ενδιαφέρεστε να ενημερωθείτε για το Εργαστήριο Δεξιοτήτων «Επαγγελματικός Προσανατολισμός και Χρηματοοικονομικός Αλφαβητισμός», παρακαλούμε συμπληρώσετε την ακόλουθη φόρμα και εκπρόσωπος του φορέα «ΕΡΓΩ ΜΚΟ» θα επικοινωνήσει μαζί σας.*

Φόρμα «Εκδήλωσης Ενδιαφέροντος»: [*https://forms.office.com/r/XN3zjmtejN*](https://forms.office.com/r/XN3zjmtejN)

*Μπορείτε επίσης να επικοινωνήστε με την ΕΡΓΩ ΜΚΟ στο παρακάτω e-mail:*

[*ergo.academy2015@gmail.com*](mailto:ergo.academy2015@gmail.com)

**Προσβασιμότητα**

Ως **ευέλικτο** εκπαιδευτικό εργαλείο και με σεβασμό στη διαφορετικότητα, ο Οδηγός προσφέρει στον/στην εκπαιδευτικό τη δυνατότητα προσαρμογής του υλικού των Εργαστηρίων τα οποία μπορεί να εμπλουτίσει και να τροποποιήσει ανάλογα με τις ανάγκες των μαθητών και των μαθητριών.

**Δυνατότητα επέκτασης**

Κάθε Εργαστήριο περιέχει δραστηριότητες με φύλλα εργασίας που, σε συνδυασμό με τις προαιρετικές εργασίες για το σπίτι, δίνουν τη δυνατότητα σε κάθε μαθητή/τρια να επεκτείνει και να εφαρμόσει τις γνώσεις και τις δεξιότητες που αποκόμισε στην καθημερινή εξωσχολική ζωή του/της.

**Αξιολόγηση**

Έχουν προβλεφθεί δύο (2) ερωτηματολόγια αξιολόγησης: (1) για τους εκπαιδευτικούς που θα υλοποιήσουν τα προτεινόμενα Εργαστήρια και (2) για τους μαθητές/τριες που θα συμμετάσχουν στην υλοποίηση, ώστε να αξιολογηθεί η εφαρμογή και ο αντίκτυπος του προτεινόμενου εκπαιδευτικού υλικού στην ανάπτυξη των γνώσεων και των δεξιοτήτων τους.

Οι εκπαιδευτικοί, αφού σκανάρουν τα συμπληρωμένα ερωτηματολόγια (το δικό τους και των μαθητών/τριών τους), μπορούν να μας τα επιστρέψουν στο email [ergo.academy2015@gmail.com](mailto:ergo.academy2015@gmail.com).

**ΠΑΡΑΡΤΗΜΑ**

***(φύλλα εργασίας)***

Όλα τα Φύλλα Εργασίας εμπεριέχονται στο επισυναπτόμενο εκπαιδευτικό υλικό-Οδηγός.

**Συνοπτικά, περιλαμβάνονται τα παρακάτω Φύλλα Εργασίας:**

1. Το μελλοντικό μου επάγγελμα
2. Μορφές εργασίας: Εξαρτημένη εργασία ή αυτοαπασχόληση;
3. Θετικές φράσεις/λέξεις που με συνοδεύουν
4. Αξιολογώ τα δυνατά μου σημεία
5. Το δικό μου δέντρο
6. Εργασιακές έννοιες, δικαιώματα και υποχρεώσεις
7. Συμφωνείτε ή διαφωνείτε;
8. Βρες το σωστό εισόδημα
9. Εκκαθάριση Μισθοδοσίας
10. Σωστοί τρόποι δανεισμού
11. Υλοποιώντας την επιχειρηματική μου ιδέα
12. Τα είδη των επιχειρήσεων